26.5.2023
SL
Uradni list Evropske unije
C 185/39
SKLEPI SVETA O OGROŽENIH IN RAZSELJENIH UMETNIKIH IN UMETNICAH (2023/C 185/09)
SVET EVROPSKE UNIJE
OB PRIZNAVANJU
1.
pomena ustvarjalnih in kulturnih pravic, kot so zapisane v globalnih (1) in regionalnih (2) instrumentih za človekove pravice, za ohranjanje človekovega dostojanstva, kulturne raznolikosti, pluralizma, demokracije in notranje vrednosti kulture,
2.
dela mednarodnih organizacij na področju svobode umetniškega izražanja, kot sta Unesco – s konvencijo iz leta 2005, ki priznava potrebo po sprejetju ukrepov za zaščito raznolikosti kulturnih izrazov, zlasti kadar jim grozi izumrtje ali velike spremembe (3) – in Svet Evrope (4), zlasti v zvezi z njegovim manifestom o svobodi izražanja umetnosti in kulture v digitalni dobi,
3.
sklepov Evropskega sveta z dne 15. decembra 2022 in 9. februarja 2023, v katerih je ponovno odločno obsodil vojno agresijo Rusije v Ukrajini, ponovno potrdil, da Unija v celoti podpira neodvisnost, suverenost in ozemeljsko nedotakljivost Ukrajine znotraj njenih mednarodno priznanih meja (5), ter ponovno poudaril odločenost za okrepitev podpore razseljenim osebam (6),
4.
resolucije Evropskega parlamenta o solidarnosti z Ukrajino na področju kulture, v kateri je izražena iskrena solidarnost z umetniki (7), saj bosta imeli umetnost in kultura temeljno vlogo pri oživitvi in obnovi Ukrajine, zlasti pa pozdravlja delovanje ukrajinskih umetnikov in ustvarjalcev, ki so se z izvajanjem svoje umetnosti uprli ruski invaziji (8),
5.
delovnega načrta EU za kulturo za obdobje 2023–2026 (9), ki vsebuje več ukrepov (10) v zvezi z ogroženimi (11) in razseljenimi umetniki.
OB UPOŠTEVANJU NASLEDNJEGA
6.
umetniki in umetnice po vsem svetu imajo pomembno vlogo v življenju, razvoju in odpornosti družbe in posameznikov ter bi morali imeti možnost, da jo opravljajo ob ohranitvi svoje ustvarjalnosti in svobode izražanja,
7.
umetnikom in umetnicam bi bilo zato treba v skladu z veljavnimi predpisi ponuditi zaščito pred grožnjami in kršitvami vseh vrst in oblik, ki so jim izpostavljeni zaradi svojega umetniškega dela,
(1) Med drugim člen 27 Splošne deklaracije človekovih pravic, ki v letu 2023 obeležuje svojo 75. obletnico, ali člen 15 Mednarodnega pakta o ekonomskih, socialnih in kulturnih pravicah.
(2) Med drugim Listina Evropske unije o temeljnih pravicah.
(3) Konvencija Unesca iz leta 2005 o varovanju in spodbujanju raznolikosti kulturnih izrazov.
(4) Svet Evrope je na podlagi Evropske konvencije o človekovih pravicah (EKČP) npr. objavil poročilo o umetniški svobodi in manifest o svobodi izražanja umetnosti in kulture v digitalni dobi, v katerem je med drugim navedeno, da omejevanje svobode izražanja in umetniške svobode vpliva na celotno družbo, s čimer jo prikrajša za pluralizem in vitalnost demokratičnega procesa.
(5) EUCO 34/22.
(6) EUCO 1/23.
(7) Za opredelitev pojma „umetniki in umetnice“ glej Prilogo II. (8) Resolucija Evropskega parlamenta z dne 20. oktobra 2022 o solidarnosti z Ukrajino na področju kulture in skupnem mehanizmu za odzivanje na izredne razmere za okrevanje kulturnega sektorja v Evropi (2022/2759(RSP)).
(9) Resolucija Sveta o delovnem načrtu EU za kulturo za obdobje 2023–2026 (UL C 466, 7.12.2022, str. 1).
(10) Tj. o umetniški svobodi, ohranjanju kulturne dediščine in krepitvi vloge lokalnega kulturnega in ustvarjalnega sektorja v Ukrajini ter vlogi kulture in kulturnih delavcev pri promociji in zaščiti demokracije in človekovih pravic v nestabilnih razmerah.
(11) Za opredelitev pojma „ogroženi umetniki in umetnice“ glej Prilogo II.